APL. “Chelsi” safarda mag‘lub bo‘ldi, “Liverpul” va “Tottenhem”da esa yirik g‘alaba (video)

Futbol bo‘yicha Angliya Premyer ligasining 16-turi doirasida 7-dekabr, shanba kuni 4 ta uchrashuv bo‘lib o‘tdi.

Frenk Lempard qo‘l ostidagi Londonning “Chelsi” klubi safarda “Everton”ga qarshi maydonga tushdi.
Bellashuvning 5-daqiqasidayoq mezbon jamoa yarim himoyachisi Risharlison hisobni ochgan bo‘lsa, 49-daqiqaga kelib mersisaydliklar hujumchisi Dominik Kelvert-Lyuin hsiobni 2:0 ko‘rinishiga olib keldi. Oradan 3 daqiqa o‘tib esa “aristokratlar” vakili Mateo Kovachich hisobni qisqartirdi (2:1). “Everton”ning 3-goliga Kelvert-Lyuin 84-daqiqada mualliflik qilib, dublga erishdi.
Shu tariqa London klubi safarda kechgan bahsda “Everton”ga 1:3 hisobida imkoniyatni boy berib qo‘ydi va ochko yo‘qotdi.
Ma’lumot uchun, “Chelsi” 29 ochko jamg‘argan holda musobaqa jadvalida 4-o‘rinda bormoqda. “Everton” esa 17 ochko bilan 14-pog‘onaga ko‘tarildi.
Shu kuni Yurgen Klopp boshliq “Liverpul” mehmonda “Bornmut”ni sinovdan o‘tkazdi.
O‘yin davomida Mersisayd klubi a’zolari Aleks Oksleyd-Chemberlen (35), Nabi Keyta (44) hamda Muhammad Saloh (54) o‘z hisobiga bittadan golni yozdirib qo‘ydi.
Natijada “Liverpul” safarda “Bornmut”ni yirik 3:0 hisobida mag‘lubiyatga uchratdi va navbatdagi 3 ochkoga ega bo‘ldi.
Qayd etish joiz, musobaqa jadvalida peshqadamlik qilayotgan “qizillar” ochkolari sonini 46 taga yetkazdi. “Bornmut” esa 16 ochko to‘plab 15-o‘rinni band qilib turibdi.
Joze Mourinyo boshqaruvidagi Londonning “Tottenhem” jamoasi esa o‘z maydonida “Byornli”ni qabul qildi.
Uchrashuvda London klubi hujumchisi Harri Keyn (4, 54) dublga erishgan bo‘lsa, Lukas Moura (9), Son Hyon Min (32) va Mussa Sissoko (74) bittadan golga mualliflik qildi.
Shu tariqa “shporlar” o‘z uyida kechgan bahsda “Byornli” darvozasiga javobsiz 5 ta gol urib, yirik hisobdagi g‘alabani nishonladi (5:0).
Ushbu g‘alabadan so‘ng “Tottenhem”ning ochkosi 23 taga yetdi va jamoa musobaqa jadvalida 5-o‘ringa ko‘tarildi. “Byornli” esa 18 ochko bilan 13-pog‘onda bormoqda.
APL
16-tur bahslari
7-dekabr, shanba
Gollar: 1:0 — 5 Risharlison, 2:0 — 49 Kelvert-Lyuin, 2:1 — 52 Kovachich, 3:1 — 84 Kelvert-Lyuin
Gollar: 0:1 — 35 Oksleyd-Chemberlen, 0:2 — 44 Keyta, 0:3 — 54 Saloh
Gollar: 1:0 — 4 Keyn, 2:0 — 9 Lukas Moura, 3:0 — 32 Son Hyon Min, 4:0 — 54 Keyn, 5:0 — 74 Sissoko
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @daryo_sport’ga obuna bo‘ling!